Håvard Bakke
Store norske leksikon,Kunst og estetikk,Film, TV og teater,Norske skuespillere
Håvard Bakke er en norsk skuespiller og sanger. Som 16-åring ble han landskjent da han filmdebuterte som Pelle i filmatiseringene av Ingvar Ambjørnsens bøker om Pelle og Proffen: Døden på Oslo S (1990), Giftige løgner (1992) og De blå ulvene (1993).
Senere har Bakke hatt roller i TV-serier som Dødelig kjemi (1992), Offshore (1998), Hotel Cæsar (2006–2007) og Hjem (2012–2013), og i Morten Tyldums filmsuksess Buddy (2003) hadde han en birolle som Dag.I 2000 hadde Bakke sin teaterdebut i farsen På ville veier på Chateau Neuf, der han også har spilt i Panikk i kulissene (2001) og musikalen I blanke messingen (2002). Ved Teater Innlandet spilte han fortelleren Nils i storsuksessen Willie Nelson kjente mor mi (2015, gjenopptatt flere ganger og også vist på turné utenfor teatrets område), med manus av Knut Nærum og musikk av Willie Nelson. Da Les Misérables ble vist på Folketeateret (2017), overtok han etter en tid rollen som Javert fra Hans Marius Hoff Mittet.Håvard Bakke er gift med skuespilleren Ida Holten Worsøe. Han er vokalist og gitarist i bandet Monomania, og i 2016 kom han på tredjeplass i NRKs sangkonkurranse Stjernekamp. Les mer i Store norske leksikon norsk film Eksterne lenker Sceneweb om Håvard Bakke